‘LUR-jaagduiwel’ nie in hof, naam bekendArgieffoto Die man sou aanvanklik in die Randburg-landdroshof verskyn op ŉ klag van roekelose of nalatige bestuur. Hofbeamptes het egter Woensdag gesê die saak sal in die Midrand-landdroshof aangehoor word. Die man is intussen geïdentifiseer as Mcebisi Mlondzi. Volgens berigte is Mlondzi ŉ sakeman wat bande het met die oud-ANC-LP Tony Yengeni. Dit kon egter nie bevestig word nie. Hoofsupt. Wayne Minnaar, woordvoerder van die Johannesburgse metropolisie, het bevestig dat die verdagte nie in die hof verskyn het nie. “Dit blyk dat hy aansoek gedoen het om op ŉ ander datum te verskyn. Ons kan nie die datum bevestig nie.” Die metropolisie het vroeër gesê ŉ man is Sondagoggend in hegtenis geneem nadat hy teen 207km/h vasgetrek is in ŉ 120km/h-sone op die N1 in Midrand. Volgens Minnaar het die man wat ŉ goue Bentley gery het, geweier om te stop toe metrobeamptes hom wou af trek. Hy is agternagesit en by Corlettrylaan in hegtenis geneem. Die man is van roekelose of nalatige bestuur aangekla en op borg van R1 500 vrygelaat.